[pic] | KOMISIJA EVROPSKIH SKUPNOSTI |

Bruselj, 29.1.2008

COM(2008) 44 konč.

2006/0206(COD)

SPOROČILO KOMISIJE EVROPSKEMU PARLAMENTU

v skladu z drugim pododstavkom člena 251(2) Pogodbe ES v zvezi s skupnim stališčem Sveta o sprejetju Uredbe Evropskega parlamenta in Sveta o prepovedi izvoza in varnem skladiščenju kovinskega živega srebra

1 OZADJE

Datum predložitve predloga EP in Svetu (dokument COM(2006)636 konč. – 2006/0206COD): | 26. oktober 2006 |

Datum mnenja Evropskega ekonomsko-socialnega odbora: | 25. april 2007 |

Datum mnenja Evropskega parlamenta, prva obravnava: | 20. junij 2007 |

Datum sprejetja skupnega stališča (soglasje): | 20. december 2007 |

2 CILJ PREDLOGA KOMISIJE

Cilj predloga je izvajanje ukrepa 5 (opustitev izvoza živega srebra) in ukrepa 9 (skladiščenje presežnega živega srebra iz kloralkalne industrije) iz Strategije za živo srebro, COM(2005)20 z dne 28. januarja 2005. Predlog Komisije je del večjega paketa zakonodajnih in nezakonodajnih ukrepov na podlagi Strategije.

V zvezi z živim srebrom vsebuje dva posebna ukrepa:

- prepoved izvoza kovinskega živega srebra in

- uvedbo obveznosti skladiščenja kovinskega živega srebra iz treh industrijskih virov (kloralkalne industrije, proizvodnje neželeznih kovin in čiščenja zemeljskega plina), pri čemer sta vključeni možnosti začasnega skladiščenja in trajne odstranitve.

Ti določbi dopolnjujejo mehanizem za izmenjavo informacij in obveznosti poročanja. Z izmenjavo informacij se zagotovi, da bodo morebitne nove potrebe po nadaljnjih zakonodajnih ukrepih pravočasno ugotovljene.

3 PRIPOMBE NA SKUPNO STALIŠČE

3.1 Splošne pripombe

Komisija je v celoti, delno ali načelno sprejela 8 od 40 sprememb, ki jih je predlagal Evropski parlament pri prvi obravnavi. Zdaj sta v skupno stališče, bodisi dobesedno bodisi pomensko, vključeni 2 spremembi.

Komisija je sprejela spremembe, ki uvajajo določbo o kaznih, spremembe v zvezi z razširitvijo izmenjave informacij in spremembe, ki uvajajo manjše spremembe v besedilo uvodnih izjav. Komisija ni sprejela sprememb, ki so spremenile pravno podlago predloga, razširile njegovo področje uporabe, spremenile datum začetka veljavnosti prepovedi izvoza, omejile skladiščenje kovinskega živega srebra le na začasno skladiščenje, skušale doseči preferencialno obravnavo skladišča v mestu Almadén in uvedle ukrepe za podporo državam v razvoju in nevladnim organizacijam.

Svet se strinja, da se vključijo spremembe Parlamenta, ki uvajajo določbo o kaznih, vendar v nekoliko drugačni obliki.

Komisija meni, da skupno stališče ne spreminja pristopa ali ciljev predloga, zato ga podpira v sedanji obliki.

3.2 Podrobne pripombe

3.2.1 Spremembe Parlamenta, ki jih je Komisija sprejela in so v celoti, delno ali načelno vključene v skupno stališče

Spremembi 17 in 34 sta bili vključeni v nekoliko drugačni obliki. Z njima sta dodana člen o kaznih in ustrezna uvodna izjava v izvirnem predlogu.

3.2.2 Spremembe Parlamenta, ki jih je Komisija zavrnila, vendar so v celoti, delno ali načelno vključene v skupno stališče

V skupno stališče niso bile vključene nobene spremembe, ki jih je Komisija zavrnila.

3.2.3 Spremembe Parlamenta, ki sta jih Komisija in Svet zavrnila ter niso vključene v skupno stališče

Obe instituciji sta zavrnili večino sprememb Parlamenta, prav tako večina sprememb Parlamenta ni bila vključena v skupno stališče.

Spremembe 1, 7, 8, 9, 10, 16, 20, 22, 33 in 50 so bile zavrnjene, ker pomenijo precejšnjo razširitev področja uporabe Uredbe (prepoved izvoza za živosrebrove spojine in proizvode, ki vsebujejo živo srebro, prepoved uvoza). Na podlagi ocene učinka izvirnega predloga, ki jo je pripravila Komisija, potreba ali možnost takšne razširitve ni upravičena.

Spremembi 2 in 19 sta bili zavrnjeni, ker spreminjata pravno podlago predloga.

Spremembe 6, 24 in 36 so bile zavrnjene, ker pomenijo preferencialno obravnavo skladišča (v mestu Almadén) in kompenzacijske ukrepe za nekdanje rudnike. Izbor posameznih skladišč je treba prepustiti gospodarskim subjektom. Uredba ni finančni instrument in ukrepe podpore, če in kadar so potrebni, je treba obravnavati v drugačnem okviru.

Sprememba 11 je bila zavrnjena, saj sklicevanje na Sklep PARCOM o opustitvi tehnologije živosrebrovih celic v kloralkalni industriji ni pomembno za vsebino Uredbe.

Spremembe 12, 15, 25, 26, 28 in 47 so bile zavrnjene, ker pomenijo omejevanje le na začasno skladiščenje in izključujejo možnost trajne odstranitve. Komisija meni, da je trajna odstranitev kovinskega živega srebra popolnoma izvedljiva, če se upoštevajo strogi varnostni predpisi.

Spremembi 16 in 35 sta bili zavrnjeni, ker ni potrebe po posebnih določbah o obveščanju in ozaveščanju javnosti. O tveganju, povezanem z živim srebrom, je veliko objavljenega in vse ustrezne informacije o ukrepih Skupnosti so na voljo na spletu.

Spremembe 18, 38 in 39 so bile zavrnjene, ker tehnična in finančna pomoč državam v razvoju in/ali nevladnim organizacijam, dejavnim na področju živega srebra, daleč presega področje uporabe Uredbe. Uredba ni finančni instrument.

Spremembe 13, 30 in 32 so bile zavrnjene, ker uvajajo zelo zapletene in obremenjujoče zahteve za poročanje, ki niso sorazmerne z dejanskimi potrebami po informacijah.

Sprememba 37 je bila zavrnjena, ker je predlagani datum prezgoden.

Sprememba 41 je bila zavrnjena, ker ni potrebna, saj postopki IPPC za dodelitev dovoljenj že obravnavajo to vprašanje.

3.2.4 Spremembe Parlamenta, ki jih je Komisija v celoti, delno ali načelno sprejela, vendar niso bile vključene v skupno stališče

Spremembe 3, 4, 5, 14, 23 in 31 je Komisija sprejela delno ali načelno, a jih ni vključila v skupno stališče. Večinoma se nanašajo na manjše spremembe uvodnih izjav.

3.2.5 Dodatne spremembe predloga, ki jih je uvedel Svet

V členu 3 je bila dodana nova možnost za začasno ali trajno skladiščenje kovinskega živega srebra v varnih globokih podzemnih skalnatih formacijah.

V členu 4 je bil dodan nov odstavek 3, ki določa, da se pred začetkom veljavnosti prepovedi izvoza na podlagi postopka komitologije oblikujejo tehnična merila za skladiščenje kovinskega živega srebra.

V členu 5 so bile dodane posebne zahteve za poročanje za uvoznike, izvoznike in upravljavce skladišč.

Člen 7 je bil ponovno napisan in zdaj vsebuje izmenjavo informacij, spremenjene in razširjene obveznosti poročanja Komisije in klavzulo o reviziji.

V členu 8 je bilo dodano posebno sklicevanje na omejitve izvoza na ravni držav članic.

4- SKLEP

Spremembe, ki jih je uvedel Svet, so za Komisijo sprejemljive, ker se omejujejo na večjo varnost skladiščenja živega srebra in večje zahteve za poročanje. Ne razširjajo področja uporabe predloga. Komisija zato lahko sprejme skupno stališče.